**เคลีย์ คริสตีน โควโค** (อังกฤษ: Kaley Christine Cuoco เกิด 30 พฤศจิกายน ค.ศ. 1985) เป็นนักแสดงชาวอเมริกัน เป็นที่รู้จักจากบทบาทบริดเจต เฮนเนสซี ในซิตคอมเรื่อง *8 ซิมเพิลรูลส์* เคยออกอากาศทางช่องเอบีซี (2002-2005) บิลลี เจงกินส์ ในซีซันสุดท้ายของซีรีส์ *ชามด์* (2005-2006) และเพ็นนี ในซีรีส์ตลกเรื่อง *เดอะบิกแบงเธียรี* (2007-ปัจจุบัน) ออกอากาศทางช่องซีบีเอส ซึ่งเธอได้รับรางวัลแซตเทิลไลต์ในปี ค.ศ. 2012 รางวัลคริติกส์ชอยส์เทเลวิชันอะวอร์ดในปี ค.ศ. 2013 และรางวัลพีเพิลส์ชอยส์อะวอร์ดในปี ค.ศ. 2014 โควโคยังปรากฏในภาพยนตร์หลายเรื่องเช่น ทู*บีแฟตไลก์มี* (2007) *ฮอพ กระต่ายซูเปอร์จัมพ์* (2011) และ*ออเธอส์อะนอนิมัส* (2014) ในเดือนตุลาคม ค.ศ. 2014 โควโคได้รับดาวหนึ่งดาวในฮอลลีวูดวอล์กออฟเฟม

ชีวิตช่วงแรก
------------

โควโคเกิดที่แคมาริโย รัฐแคลิฟอร์เนีย เป็นบุตรสาวคนโตของเลย์น แอน (วินเกต) แม่บ้าน และแกรี คาร์ไมน์ โควโค นายหน้าซื้อขายหลักทรัพย์ บิดาของเธอมีเชื้อสายอิตาลี มารดาของเธอมีเชื้อสายอังกฤษและเยอรมัน น้องสาวของเธอ บริแอนนา เคยเข้าแข่งขันรายการ*เดอะวอยซ์* ซีซันที่ห้า เมื่อครั้งเป็นเด็ก โควโคเคยเป็นนักกีฬาเทนนิสสมัครเล่นติดอันดับ เป็นกีฬาที่เธอเล่นตั้งแต่อายุ 3 ปี เธอเลิกเล่นเทนนิสเมื่ออายุ 16 ปี

อาชีพการแสดง
------------

โควโคปรากฏในภาพยนตร์ครั้งแรกในภาพยนตร์ระทึกขวัญเรื่อง *มือปราบผ่าโปรแกรมนรก* (1995) รับบทเป็นคาริน คาร์เตอร์ในวัยเด็ก ในปี ค.ศ. 1999 โควโคปรากฏในซิตคอมเรื่อง*เลดีส์แมน* ออกอากาศช่องซีบีเอส และปี ค.ศ. 2000 เธอรับบทเป็นมอรีน แม็กคอร์มิก อดีตนักแสดงเรื่อง*เดอะเบรดีบันช์* ในภาพยนตร์โทรทัศน์ *โกรอิงอัปเบรดี* และแสดงเรื่อง*แอลลีแคตส์สไตรก์* ทางช่องดิสนีย์แชนเนิลออริจินัลมูวี ในเดือนกันยายน ค.ศ. 2002 โควโคเริ่มรับบทบริดเจต เฮนเนสซี ในซิตคอมเรื่อง *8 ซิมเพิลรูลส์* ออกอากาศช่องเอบีซี บริดเจตเป็นบุตรคนโต ทั้ง ๆ ที่โควโคอายุน้อยกว่าเอมี เดวิดสัน หกปี ซึ่งรับบทเป็นน้องสาวของเธอ เนื่องจากยอดผู้ชมน้อย ช่องเอบีซียกเลิกซิตคอมดังกล่าวในวันที่ 17 พฤษภาคม ค.ศ. 2005

ต่อจากซีซันสุดท้ายของ *8 ซิมเพิลรูลส์* โควโคยังรับบทในซีรีส์เรื่องสั้น *10.5* ออกอากาศทางช่องเอ็นบีซี ภาพยนตร์*ไครมส์ออฟแฟชัน* ทางช่องเอบีซีแฟมิลี ภาพยนตร์อิสระเรื่อง*ดีเบทิงโรเบิร์ตลี* และในภาพยนตร์ *เดอะฮอลโลว์* เธอยังพากย์เสียงให้ตัวละครแบรนดี แฮร์ริงตัน สุนัขพันธุ์ผสมมานุษยรูปนิยมอายุ 14 ปี ในการ์ตูน*แบรนดีแอนด์มิสเตอร์วิสเกอส์* ทางช่องดิสนีย์แชนแนล โควโคพากย์เสียงตัวละครเคิร์สตี สมิธ ในซีรีส์ *แบรตซ์* ตั้งแต่ปี ค.ศ. 2004-2005 ในซีซันที่แปดของซีรีส์ *ชามด์* โควโครับบทเป็นบิลลี เจงกินส์ แม่มดวัยสาวทรงพลังที่มีพลังหายตัวและกายทิพย์ ผู้ผลิตฝ่ายบริหาร แบรด เคิร์น กล่าวว่า ตัวละครของโควโคเคยถูกนำมาพิจารณาสร้างเป็นเรื่องแยกด้วย

ในเดือนกันยายน ค.ศ. 2007 โควโคเริ่มแสดงในซิตคอมเรื่อง *เดอะบิกแบงเธียรี* ออกอากาศทางช่องซีบีเอส รับบท เพนนี พนักงานร้านชีสเค้กแฟกทอรี และนักแสดงสาวที่อาศัยอยู่ในห้องชุดตรงข้ามห้องของนักวิทยาศาสตร์ เลนเนิร์ด ฮอฟสแตดเตอร์ และเชลดอน คูเปอร์ ก่อนซีซันปี 2010-2011 เธอมีรายได้ 60,000 ดอลลาร์ต่อตอน เท่ากับนักแสดงร่วม ในปี ค.ศ. 2010 กองถ่ายเจรจาการขึ้นค่าตัวให้กับนักแสดงแต่ละคนเป็นคนละ 200,000 ดอลลาร์ต่อตอน ในวันที่ 13 กันยายน ค.ศ. 2010 เธอประสบอุบัติเหตุตกม้าจนขาหัก และไม่ได้แสดงสองตอน ปลายเดือนตุลาคม ค.ศ. 2012 โควโคช่วยน้องสาว บริแอนนา จัดแฟลชม็อบในฉากของรายการ ซึ่งเธอและกองถ่ายสร้างความประหลาดใจให้ผู้ชมในห้องส่งโดยลิปซิงก์และเต้นรำเพลง "คอลมีเมย์บี" ของคาร์ลี เร เจปเซน วิดีโอเหตุการณ์ดังกล่าวถูกโพสต์ลงยูทูบและกลายเป็นไวรอลวิดีโอ คลิปการแสดงนี้ยังถูกนำไปเล่นในรายการ*โคแนน* ที่โควโคเป็นแขกรับเชิญในวันที่ 8 มกราคม ค.ศ. 2013 ด้วย จนถึงเดือนสิงหาคม ค.ศ. 2014 โควโค ร่วมด้วยจอห์นนี กาเล็กกี และจิม พาร์สันส์ นักแสดงร่วมจาก*เดอะบิกแบงเธียรี* ได้รับค่าตัวจำนวน 1 ล้านดอลลาร์ต่อตอน

โควโคเคยแสดงในภาพยนตร์โทรทัศน์เรื่อง *ทูบีแฟตไลก์มี* ออกฉายครั้งแรกวันที่ 8 มกราคม ค.ศ. 2007 ทางช่องไลฟ์ไทม์ เธอเคยรับบทเล็ก ๆ ในซีรีส์*แผนลับแหกคุกนรก* ตอน "The Message" และ "Chicago" และแสดงในภาพยนตร์สยองขวัญล้อเลียนเรื่อง *คิลเลอร์มูวี* ในปี ค.ศ. 2008 เธอยังปรากฏในภาพยนตร์เรื่อง *เดอะเพนต์เฮาส์* (2010) ด้วย ในปี ค.ศ. 2011 โควโคปรากฏในส่วนของ "เนคิดทรูธ" ประจำปีของนิตยสาร*อัลลัวร์* ในปีเดียวกันนั้น เธอปรากฏในภาพยนตร์ *ฮอพ กระต่ายซูเปอร์จัมพ์* และ*ซิ่ง..ดับแค้น*  เธอได้รับเลือกให้เป็นผู้ประกาศรางวัลทีนชอยส์อะวอดส์ในปี ค.ศ. 2011 และพีเพิลส์ชอยส์อะวอดส์ในปี ค.ศ. 2012 และ 2013 โควโคแสดงในภาพยนตร์โฆษณาของไพรซ์ไลน์ดอตคอมเป็นประจำ รับบทเป็นลูกสาวของวิลเลียม แชตเนอร์

อ้างอิง
-------

1. ↑  "8 Interesting Facts About Kaley Cuoco-Sweeting: Actor Spotlight". CBS. สืบค้นเมื่อ May 15, 2016.
2. ↑  Lombardi, Ken (October 30, 2014). "Kaley Cuoco-Sweeting gets emotional over Hollywood Walk of Fame star". CBS News. สืบค้นเมื่อ November 3, 2014.
3. ↑  "Kaley Cuoco". Yahoo!. คลังข้อมูลเก่าเก็บจากแหล่งเดิมเมื่อ 2013-10-21. สืบค้นเมื่อ November 17, 2012.
4. ↑  "5 Things You Don't Know About Kaley Cuoco". ET Online. คลังข้อมูลเก่าเก็บจากแหล่งเดิมเมื่อ January 6, 2014. สืบค้นเมื่อ October 2, 2013.
5. ↑  "Southern California Tennis Association 1998 Year-End Junior Rankings – Girls'\_14\_Singles". californiatennis.com. สืบค้นเมื่อ October 7, 2012. No. 54 in Girls' 14 Singles.
6. ↑  Acuna, Kirsten (March 2, 2012). "25 Things You Don't Know About Newly Single Kaley Cuoco—CBS' 'Big Bang Theory' Sweetheart". *Business Insider*. สืบค้นเมื่อ October 7, 2012. Cuoco has been an ace in Hollywood and on the tennis court, playing the sport since she was three years old. She finally made the full switch to acting in 2002
7. ↑  *Entertainment Tonight*. CBS. November 30, 2012.
8. ↑  "Debating Robert Lee (2006)". Rotten Tomatoes. Retrieved August 29, 2014.
9. ↑  "Kaley Cuoco". kaleycuoco.org. สืบค้นเมื่อ September 15, 2010.
10. ↑  Masters, Megan (October 12, 2010). "Kaley Cuoco Returns to Big Bang Theory After Injury as a-Pregnant Amputee Bartender?!". E!. สืบค้นเมื่อ November 7, 2010.
11. ↑  Ratledge, Ingela (December 3, 2012) "Big Bang's Flash Mob Mentality". *TV Guide*. p. 6
12. ↑  "The Big Bang Theory Flash mob! [Full version compilation]". NommiXproductions. YouTube. November 16, 2012. Retrieved November 28, 2012.
13. ↑  "The Guy Who Drove a Hummer and Wasn't a Total A-Hole". *Conan*. ฤดูกาล 3. ตอน 25. January 8, 2013. ระบบแพร่สัญญาณเทอร์เนอร์.
14. ↑  "Big Bang Theory stars sign new contracts". BBC News. สืบค้นเมื่อ August 4, 2014.
15. ↑  "Movies — To Be Fat Like Me". lifetimetv.com. คลังข้อมูลเก่าเก็บจากแหล่งเดิมเมื่อ March 3, 2007. สืบค้นเมื่อ March 18, 2007.
16. ↑  Brown, Robyn (May 2011). "The Naked Truth: 4 Celebrities Go Nude for Allure". *Allure*. คลังข้อมูลเก่าเก็บจากแหล่งเดิมเมื่อ 2016-07-14. สืบค้นเมื่อ July 4, 2011.
17. ↑  "Kaley Cuoco Signs For "I Hop," "Last Ride" – March 31, 2010". Dark Horizons. สืบค้นเมื่อ May 7, 2010.
18. ↑  "Kaley Cuoco to Host 2011 Teen Choice Awards". *J-14*. คลังข้อมูลเก่าเก็บจากแหล่งเดิมเมื่อ 2013-02-02. สืบค้นเมื่อ July 28, 2011.
19. ↑  "Kaley Cuoco to Host 2012 People's Choice Awards". People's Choice. สืบค้นเมื่อ October 9, 2012.
20. ↑  "Kaley Cuoco to host People's Choice Awards". *Entertainment Weekly*. คลังข้อมูลเก่าเก็บจากแหล่งเดิมเมื่อ 2014-10-10. สืบค้นเมื่อ February 27, 2012.
21. ↑  "Kaley Cuoco joins Shatner in Priceline ads". *USA Today*. January 9, 2013. สืบค้นเมื่อ April 26, 2013.